Бъдни вечер (Иван Вазов)
Бъдни вечер ей настана,
утре е година нова,
в къта чака за зарана
вейка дрянова, сурова.
 
Във огнището блещука
буен пламен и искрее,
а в прозорци често чука
зимна буря и беснее.
 
И бащата седи в къта,
челядта си милно гледа
и към бога мълчешката
благодарност изповеда,
 
че дочакал живо, здраво
ново лято без неволи,
стара майка прикадява
трапезата и се моли.

Стихотворения на Иван Вазов